MT Il-Ġurnal Uffiċjali tal-Unjoni Ewropea C 113/34

Opinjoni tal-Kumitat tar-Reġjuni dwar “Il-faqar fost it-tfal”

2012/C 113/07

IL-KUMITAT TAR-REĠJUNI

— jisħaq fuq il-fatt li l-awtoritajiet lokali u reġjonali jinsabu fuq quddiem nett tal-ħidma kontra l-faqar u l-isfruttament fost it-tfal u jenfasizza r-responsabbiltà kruċjali tagħhom għall-prevenzjoni tal-marġinalizzazzjoni u l-esklużjoni soċjali; jaqbel li l-faqar fost it-tfal huwa fenomenu multidimensjonali li jirrikjedi tweġiba multidimensjonali, u jipproponi li titjib f’għadd żgħir ta’ oqsma ewlenin, bħal qbil dwar id-dħul minimu u standards ta’ kwalità, jista’ jkun vitali biex tiġi indirizzata l-problema tal-faqar fost it-tfal;

— jenfasizza l-importanza tax-xogħol imħallas, iżda jinnota wkoll li l-impjieg biss ma jiggarantix soluzzjoni għall-faqar u li jeħtieġ aktar azzjoni biex tiġi miġġielda l-problema tal-faqar fost dawk li jaħdmu;

— jisħaq li l-Istati Membri kollha għandhom jagħrfu li l-faqar fost it-tfal u l-esklużjoni soċjali huma ostakli ċentrali li jridu jingħelbu jekk irridu li jintlaħqu l-miri tal-Ewropa 2020 fir-rigward tar-rata tal-impjiegi, l-investiment fir-riċerka u l-iżvilupp, l-enerġija u l-iżvilupp sostenibbli;

— jesprimi t-tħassib tiegħu li l-kriżi ekonomika u finanzjarja, u r-rispons ta’ xi Stati Membri għaliha, qed iwasslu għal livelli ogħla ta’ faqar assolut, żieda fil-livelli tal-faqar fost dawk li jaħdmu u żieda fil-qgħad fost iż-żgħażagħ.

Relatur Is-Sinjura HUDDART (UK/ALDE), Membru tal-Kunsill tal-Belt ta’ Newcastle

I. RAKKOMANDAZZJONIJIET TA’ POLITIKA

IL-KUMITAT TAR-REĠJUNI

Kummenti ġenerali ta’ introduzzjoni

1. jappoġġja l-intenzjoni tal-Kummissjoni li fl-2012 tippubblika Rakkomandazzjoni dwar il-ġlieda kontra l-faqar fost it-tfal u l-promozzjoni tal-benesseri tat-tfal u jilqa’ l-opportunità li permezz ta’ din l-opinjoni ta’ prospettiva jikkontribwixxi biex ikomplu jinġiebu ’l quddiem l-għanijiet tal-Pjattaforma Ewropea kontra l-Faqar u l-Esklużjoni Soċjali; jilqa’ t-tliet oqsma ta’ politika identifikati bħala parti mir-Rakkomandazzjoni: riżorsi adegwati; aċċess għas-servizzi u parteċipazzjoni attiva tat-tfal u ż-żgħażagħ; jinnota li, minkejja li nħarġu dikjarazzjonijiet politiċi qawwija mill-Kapijiet tal-Istati tal-UE biex il-faqar fost it-tfal jingħata prijorità, dawn mhux dejjem wasslu għal riżorsi, azzjoni, miri u monitoraġġ konsistenti madwar l-Istati Membri kollha tal-UE;

2. jisħaq fuq il-fatt li l-awtoritajiet lokali u reġjonali jinsabu fuq quddiem nett tal-ħidma kontra l-faqar u l-isfruttament fost it-tfal u jenfasizza r-responsabbiltà kruċjali tagħhom għall-prevenzjoni tal-marġinalizzazzjoni u l-esklużjoni soċjali; jaqbel li l-faqar fost it-tfal huwa fenomenu multidimensjonali li jirrikjedi tweġiba multidimensjonali, u jipproponi li titjib f’għadd żgħir ta’ oqsma ewlenin, bħal qbil dwar id-dħul minimu u standards ta’ kwalità, jista’ jkun vitali biex tiġi indirizzata l-problema tal-faqar fost it-tfal;

3. jiġbed l-attenzjoni għall-fatt li l-faqar fost it-tfal mhuwiex kwistjoni periferali jew residwa li tisparixxi mat-tkabbir ekonomiku (1); iż-żieda fit-tkabbir matul il-perjodu 2000-2008 ma kellhiex impatt sostanzjali fuq il-livell ta’ faqar fost it-tfal; il-faqar fost it-tfal kien oġġett ta’ mistħija għas-soċjetà tal-UE qabel il-kriżi ekonomika u huwa mħasseb li ċerti azzjonijiet minn xi Stati Membri jistgħu, bla ma jridu, iżidu l-livelli tal-faqar fost it-tfal; jirrikonoxxi li hemm gruppi partikolari ta’ tfal li jinsabu f’riskju kbir ta’ faqar aktar serju jew estrem iżda jenfasizza li t-tfal innifishom jagħmlu parti minn grupp partikolari fi ħdan is-soċjetà li sikwit ikun f’riskju akbar ta’ faqar mill-popolazzjoni ġenerali;

4. Definizzjoni waħda tal-faqar hija: Individwi, familji u gruppi tal-popolazzjoni jistgħu jissejħu li jinsabu fil-faqar meta ma jkollhomx ir-riżorsi biex jieklu t-tip ta’ ikel, jipparteċipaw fl-attivitajiet u jkollhom il-kundizzjonijiet ta’ għajxien u l-kumditajiet li huma mifruxin, jew almenu mħeġġa jew approvati b’mod wiesa’, fis-soċjetajiet fejn jgħixu. Ir-riżorsi tagħhom tant huma inqas minn dawk li għandhom l-individwi jew il-familji fil-medja, li fil-fatt dawn jiġu esklużi mill-istil ta’ ħajja, id-drawwiet u l-attivitajiet ordinarji (2);

5. jinnota li l-livell ta’ dħul ta’ anqas minn 60 % tad-dħul medju tal-familji huwa l-aktar mod li jintuża biex jitkejjel il-faqar madwar l-Istati Membri u l-UE; iżda jinnota l-bżonn li tiġi inkluża varjetà ta’ kriterji għall-kejl tal-faqar assolut, bħall-inklużjoni soċjali, l-aċċess għas-servizzi, is-suċċess fl-edukazzjoni u t-tul tal-ħajja mistenni mat-twelid, bħalma jindika l-Indiċi ta’ Żvilupp tal-Bniedem (3). Jilqa’ b’sodisfazzjon il-fatt li l-faqar u l-esklużjoni soċjali ngħataw aktar attenzjoni fl-Istrateġija Ewropa 2020, u jaqbel li d-dimensjoni soċjali għandha tkun fil-qalba ta’ din l-istrateġija filwaqt li jfakkar li l-faqar huwa theddida għal 20 miljun tifel u tifla li jgħixu fl-UE;

6. jenfasizza li l-faqar jista’ jkollu effetti devastanti fuq it-tfal u l-esperjenza tagħhom tat-tfulija kif ukoll fuq l-opportunitajiet għall-ħajja futura tagħhom; jilqa’ r-referenzi biex il-faqar fost it-tfal jiġi indirizzat bħala prijorità tal-inizjattiva ewlenija Il-Pjattaforma Ewropea kontra l-faqar u l-esklużjoni soċjali, iżda, jiddispjaċih li l-impenn biex dan iseħħ huwa limitat u li m’hemmx mira speċifika dwar il-faqar fost it-tfal fi ħdan l-inizjattiva;

7. jilqa’ l-impenn favur il-pubblikazzjoni, f’Ġunju 2012, ta’ Rakkomandazzjoni u ta’ Komunikazzjoni dwar il-faqar fost it-tfal u l-benesseri tat-tfal; jappoġġja l-qafas propost għar-Rakkomandazzjoni dwar il-faqar fost it-tfal u l-benesseri tat-tfal; jirrikonoxxi li f’dan il-kuntest huwa importanti li jiġu involuti t-tfal li jgħixu fil-faqar u jilqa’ l-inklużjoni tal-parteċipazzjoni attiva fi ħdan il-qafas; filwaqt li jipproponi li r-Rakkomandazzjoni u l-Komunikazzjoni għandhom jenfasizzaw il-valur tal-organizzazzjonijiet umanitarji bħall-UNICEF u r-rwol tal-awtoritajiet lokali u reġjonali fil-provvediment ta’ servizzi biex jiġi żgurat li t-tfal ikunu mħarsa mill-faqar u n-nuqqasijiet materjali li dan iġib miegħu;

8. jinnota li dawk l-aktar vulnerabbli fis-soċjetà tagħna huma l-iktar li ntlaqtu mill-kriżi finanzjarja attwali u l-evidenza turi li t-tfal, u partikolarment iż-żgħażagħ, jintlaqtu b’mod sproporzjonat (4), filwaqt li jindika li xi tfal minn gruppi ta’ popolazzjonijiet vulnerabbli bħat-tfal tat-triq, il-familji b’ġenitur wieħed, il-familji kbar migranti jew dawk ta’ minoranza etnika, bħar-Roma, jinsabu f’periklu akbar ta’ marġinalizzazzjoni, faqar u esklużjoni soċjali; jiġbed l-attenzjoni għall-fatt li filwaqt li l-globalizzazzjoni u ż-żieda fil-kooperazzjoni bejn il-pajjiżi jista’ jkollhom benefiċċji sinifikanti għal ħajjet l-individwi, dawn ta’ sikwit mhumiex imqassmin b’mod ugwali; għandhom isiru sforzi ħalli ħadd ma jiġi eskluż kompletament mill-benefiċċji;

9. jinnota li enfasi qawwija fuq il-politika dwar il-faqar fost it-tfal f’dawn l-aħħar snin fi ħdan l-UE u dikjarazzjonijiet politiċi ta’ appoġġ mill-Kapijiet ta’ Stat tal-UE ma wasslux għal tnaqqis sinifikanti fil-livelli tal-faqar fost it-tfal; u jinsisti li l-appoġġ politiku għall-indirizzar ta’ dawn il-kwistjonijiet jeħtieġ iwassal għal riżorsi, azzjoni u miri konsistenti fl-Istati Membri kollha tal-UE;

10. jenfasizza l-importanza tax-xogħol imħallas, iżda jinnota wkoll li l-impjieg biss ma jiggarantix soluzzjoni għall-faqar u li jeħtieġ aktar azzjoni biex tiġi miġġielda l-problema tal-faqar fost dawk li jaħdmu (5);

11. jisħaq li l-Istati Membri kollha għandhom jagħrfu li l-faqar fost it-tfal u l-esklużjoni soċjali huma ostakli ċentrali li jridu jingħelbu jekk irridu li jintlaħqu l-miri tal-Ewropa 2020 fir-rigward tar-rata tal-impjiegi, l-investiment fir-riċerka, l-iżvilupp, l-enerġija u l-iżvilupp sostenibbli;

12. jaqbel li, f’wieħed mill-aktar reġjuni għonja tad-dinja fis-seklu 21, mhuwiex aċċettabbli li 20 miljun tifel u tifla jinsabu fil-faqar jew fir-riskju tal-faqar, u li (6) l-faqar mhux sempliċement l-introjtu baxx jew in-nuqqas tiegħu – huwa wkoll iċ-ċaħda ta’ setgħa, rispett, edukazzjoni, saħħa u dar adegwati, l-istima personali u l-possibbiltà ta’ parteċipazzjoni f’attivitajiet soċjali;

13. jenfasizza li anke l-Assemblea Ġenerali tan-Nazzjonijiet Uniti rrikonoxxiet in-natura speċjali tal-faqar fost it-tfal. In-NU tenfasizza wkoll li l-faqar fost it-tfal mhuwiex biss in-nuqqas ta’ flus. Il-faqar fost it-tfal jista’ jinfiehem biss bħala ċ-ċaħda ta’ għadd ta’ drittijiet previsti fil-Konvenzjoni tan-Nazzjonijiet Uniti dwar id-Drittijiet tat-Tfal, li b’mod espliċitu tirrikonoxxi d-dritt ta’ kull tifel u tifla għal livell adegwat ta’ ħajja għall-iżvilupp fiżiku, mentali, spiritwali, morali u soċjali tagħhom (Artikolu 27). Fil-maġġoranza tal-każijiet, sitwazzjoni ta’ faqar fost it-tfal timplika ċaħda tad-drittijiet għas-sopravivenza, il-protezzjoni, l-iżvilupp u l-parteċipazzjoni stabbiliti fil-Konvenzjoni dwar id-Drittijiet tat-Tfal;

14. jisħaq li ħafna studji juru li politika effettiva ta’ ridistribuzzjoni tar-riżorsi lejn il-familji bit-tfal taqdi rwol importanti fit-tnaqqis tal-faqar fost it-tfal. It-trasferimenti soċjali jnaqqsu l-faqar fost it-tfal b’mhux inqas minn 44 % fl-UE kollha;

Politika tal-UE

15. jenfasizza li jeħtieġ ikun hemm fehim akbar tal-vantaġġi tan-nefqa/benefiċċju fir-rigward tal-investiment fil-ġlieda kontra l-faqar u l-isfruttament fost it-tfal (7), l-esklużjoni soċjali u inugwaljanzi soċjali usa’; jinnota l-benefiċċji għas-soċjetà ġenerali ta’ aktar ugwaljanza u inqas marġinalizzazzjoni, inqas esklużjoni u faqar fi ħdan is-soċjetajiet u jenfasizza l-vantaġġi ekonomiċi u finanzjarji u soċjali tal-investiment fit-tfal u l-familji minn stadju bikri (8);

16. jappoġġja l-Konklużjonijiet tal-Kunsill dwar l-Indirizzar tal-faqar tat-tfal u l-promozzjoni tal-benesseri tat-tfal tas-17 ta’Ġunju 2011, li jappellaw biex il-ġlieda kontra l-faqar fost it-tfal tkun prijorità; huwa jappoġġja wkoll l-opinjoni tal-Kumitat tal-Protezzjoni Soċjali tal-15 ta’ Frar 2011 li tappella biex il-ġlieda kontra l-faqar fost it-tfal tingħata prijorità fl-oqsma rilevanti kollha;

17. jaqbel li diġà hemm bażi ta’ evidenza konsiderevoli dwar il-faqar fost it-tfal fi ħdan l-UE; jinsab imħasseb dwar il-fatt li l-livell ta’ faqar fost it-tfal fl-Istati Membri jvarja bejn 11 % u 33 %; u jirrakkomanda li r-riżorsi jitużaw biex din il-bażi ta’ evidenza, tinfiehem, tinxtered u tintuża u jiġu skambjati l-aħjar prattiki madwar l-Istati Membri;

18. jesprimi t-tħassib tiegħu li l-kriżi ekonomika u finanzjarja, u r-rispons ta’ xi Stati Membri għaliha, qed iwasslu għal livelli ogħla ta’ faqar assolut, żieda fil-livelli tal-faqar fost dawk li jaħdmu u żieda fil-qgħad fost iż-żgħażagħ (9);

19. jenfasizza l-importanza ta’ politiki mmirati biex jitkisser iċ-ċiklu ta’ faqar li jingħadda minn ġenerazzjoni għall-oħra. Biex dan iseħħ, hemm bżonn ta’ politiki transsettorjali li jinvolvu miżuri soċjali u ta’ edukazzjoni mmirati mhux biss biex jiżguraw li l-ġenituri jkollhom impjieg, iżda li jkunu mmirati direttament għat-tfal;

20. jitlob li l-Kummissjoni u l-Istati Membri jirrikonoxxu aktar il-fatt li l-faqar huwa responsabbiltà kondiviża u sfida għas-soċjetà kollha, u li m’għandux jiġi kkunsidrat bħala stigma jew nuqqas tan-nies li huma foqra jew esklużi soċjalment;

21. itenni t-talba biex il-Kummissjoni tiżgura li l-Fondi Strutturali jinkludu opportunitajiet għat-titjib tad-djar soċjali; biex ir-rwol tagħha jissaħħaħ fil-politiki ta’ inklużjoni soċjali u biex jiġi kkonfermat li l-funzjonijiet tas-servizz pubbliku tad-djar soċjali għandhom jiġu definiti fil-livell tal-Istati Membri;

22. jaqbel li sabiex jittaffa u jiġi evitat il-faqar hemm bżonn ta’ approċċ integrat u olistiku li jkopri l-ħtiġijiet tal-gruppi differenti u l-isfidi partikolari li jiffaċċjaw;

Riżorsi adegwati

23. jappoġġja l-fehma li l-faqar tal-introjtu huwa wieħed mill-aktar sinjali viżibbli tad-deprivazzjoni soċjali li tolqot lit-tfal b’modi differenti mill-adulti (10) iżda dan huwa biss wieħed minn bosta fatturi tal-faqar fost it-tfal li jridu jiġu indirizzati; jaqbel li hemm nuqqas ta’ fehim tal-istandards minimi li huma meħtieġa biex jiġu rispettati d-drittijiet tat-tfal; iħeġġeġ lill-UE u l-Istati Membri tagħha jivvalutaw il-possibbiltà li jindirizzaw il-problema f’oqsma ewlenin bħall-appoġġ għad-dħul finanzjarju, l-aċċess għas-servizzi u l-parteċipazzjoni tat-tfal;

24. jinnota li hemm tendenza li l-pajjiżi li jonfqu l-aktar fuq il-benefiċċji soċjali jkollhom ċifri iktar baxxi ta’ faqar fost it-tfal; jaqbel li l-Istati Membri għandhom, fejn meħtieġ jikkunsidraw li jtejbu l-benefiċċji tat-tfal bħala espressjoni ta’ solidarjetà bejn il-ġenerazzjonijiet, b’rikonoxximent tal-valur inerenti tat-tfulija u bħala investiment fil-ġejjieni tal-Ewropa;

25. jilqa’ l-proposta li jiġi żviluppat qafas biex jiżgura dħul globali minimu adegwat għat-tfal kollha, li jqis id-dħul tal-familja kollha, kemm tal-ġenituri kif ukoll tat-tfal;

26. jisħaq fuq l-importanza ta’ politiki pubbliċi preventivi li jinvestu f’politiki intelliġenti għall-benesseri tat-tfal, li jappoġġjaw it-trobbija ta’ individwi awtonomi, u li huma kapaċi jintegraw fis-soċjetà u fis-suq tax-xogħol, iktar minn politiki li jiffokaw fuq il-konsegwenzi tal-esklużjoni soċjali u l-faqar fost it-tfal;

27. itenni l-importanza ta’ riżorsi oħra apparti t-trasferimenti; il-parteċipazzjoni tal-ġenituri fis-suq tax-xogħol tista’ biss twassal biex it-tfal joħorġu mill-faqar jekk il-pagi jkunu adegwati f’dan ir-rigward u jekk jinstab bilanċ bejn il-ħtiġijiet differenti tax-xogħol tal-ġenituri; jistieden lill-Istati Membri jilqgħu l-proposta li tiżdied rakkomandazzjoni dwar leġislazzjoni dwar livelli adegwati ta’ dħul u li jiġi żgurat impjieg ‘deċenti’ (11) u jipproponi li l-leġislazzjoni tal-protezzjoni tal-impjieg tkun parti minn din ir-rakkomandazzjoni; madankollu, jenfasizza li xi nies mhumiex disponibbli fis-suq tax-xogħol u ma jistgħux jaħdmu u t-trasferimenti jridu jirrikonoxxu dan il-fatt;

28. jagħraf li l-benefiċċji universali tat-tfal huma l-iktar mod effettiv biex jingħata appoġġ għad-dħul finanzjarju lill-familji bit-tfal u li dawn għandhom ikunu abbinati ma’ benefiċċji speċifiċi għal dawk il-persuni l-iktar fil-bżonn (12);

29. jitlob biex il-kelma “adegwat” tiġi ċċarata aktar u jħeġġeġ lill-Istati Membri u l-Kummissjoni biex jaqblu dwar standards tal-UE jew jistabbilixxu metodoloġija maqbula biex jiġu determinati l-ispejjeż li jirrappreżentaw it-tfal u biex jiġu definiti riżorsi adegwati għall-prevenzjoni u l-ġlieda kontra l-faqar fost it-tfal; jipproponi li kwalunkwe definizzjoni għandha tqis il-punti li ġejjin: adegwat għal min? adegwat għal liema tul ta’ żmien? adegwat għal xiex? u min jgħid x’inhu adegwat? (13);

30. jappoġġja bis-sħiħ is-suġġeriment li l-Istati Membri jitħeġġu jaġixxu b’kawtela huma u jżidu l-kundizzjonalità u jużaw sanzjonijiet fis-sistema tal-benefiċċji biex jiġi evitat li jiġu ppenalizzati t-tfal u li dawn jibqgħu mingħajr ir-riżorsi neċessarji; jinnota li dan l-approċċ ħafna drabi jżid l-istigmatizzazzjoni ta’ dawk il-familji u t-tfal fil-faqar u l-perċezzjoni li l-faqar huwa kkawżat mill-fallimenti jew in-nuqqasijiet personali; jinnota li l-kriżi ekonomika wasslet għal żidiet konsiderevoli fil-qgħad, fi dħul tal-familji staġnat u f’żieda fl-għoli tal-ħajja f’ħafna Stati Membri; jenfasizza r-rwol importanti li jistgħu jaqdu s-servizzi konsultattivi biex id-dħul tal-familji jiżdied kemm jista’ jkun u jinnota li f’għadd ta’ Stati Membri dawn is-servizzi jistgħu jkunu mhedda;

31. jaqbel li bilanċ tajjeb bejn ix-xogħol u l-ħajja għall-ġenituri huwa kruċjali għall-benesseri tat-tfal u tas-soċjetà peress li kemm il-faqar tal-introjtu kif ukoll il-‘faqar ta’ ħin’ jistgħu jagħmlu ħsara lill-iżvilupp tat-tfal; jaqbel li l-impjieg prekarju, il-ħinijiet tax-xogħol mhux soċjevoli u l-impjiegi b’pagi baxxi għall-ġenituri jistgħu jkunu ta’ detriment għall-ħajja adulta u l-iżvilupp tat-tfal (14);

Aċċess għas-servizzi

32. jilqa’ l-enfasi li jiġi żgurat li t-tfal kollha jkollhom aċċess għal servizzi ta’ kwalità tajba fi stadju kruċjali tal-iżvilupp tagħhom u jinnota li s-saħħa, l-appoġġ għat-trobbija tat-tfal u l-familji, l-edukazzjoni, id-djar u l-protezzjoni huma servizzi ewlenin li sikwit jiġu provduti mill-awtoritajiet lokali u reġjonali;

33. jagħraf l-importanza tal-edukazzjoni tat-tfal fl-ewwel snin u taċ-ċentri tal-kura tat-tfal u tal-kwalità tas-servizzi mmirati għal tfal żgħar; jenfasizza li l-intervent effettiv fl-ewwel snin u l-appoġġ tul it-tfulija u l-adoloxxenza (u b’mod partikolari fil-mumenti kruċjali (15)) jista’ jkollhom impatt ta’ ġid sinifikanti fuq l-iżvilupp tat-tfal; jinnota li xi servizzi tal-awtoritajiet lokali u reġjonali bħan-nurseries, l-iskejjel, il-libreriji u l-klabbs ta’ wara l-ħin tal-iskola huma kruċjali biex jiżdied il-benesseri tat-tfal, iżda f’ħafna Stati Membri, dawn huma mhedda mill-programmi ta’ awsterità (16);

34. jilqa’ l-proposta li jissaħħaħ ir-rwol tal-edukazzjoni fil-prevenzjoni u l-ksur taċ-ċiklu tal-faqar billi jitneħħew l-ostakli finanzjarji kollha għall-edukazzjoni, jiġu żgurati opportunitajiet indaqs u jiġi provdut l-appoġġ addizzjonali neċessarju biex jiġi kkumpensat kwalunkwe żvantaġġ; jirrikonoxxi l-importanza ta’ aċċess ġust għall-provvisti relatati mal-edukazzjoni, li huma invarjabbilment provduti mill-awtoritajiet lokali u reġjonali, bħal ikliet b’xejn fl-iskejjel, kotba u materjal edukattiv b’xejn, appoġġ finanzjarju għall-parteċipazzjoni fi żjajjar ma’ tal-iskola u attivitajiet kulturali għat-tfal li jkunu ġejjin minn familji bi dħul baxx u familji li jinsabu f’riskju ta’ faqar;

35. jenfasizza r-rwol li jaqdu ċ-ċentri tal-kura tat-tfal biex jiġi indirizzat il-faqar fost it-tfal. Għat-tfal infushom, dawn iċ-ċentri jipprovdu opportunità għal kuntatt ma’ tfal oħra u mal-persuni li jieħdu ħsiebhom fiċ-ċentru u dan huwa ta’ vantaġġ għalihom. L-iżvilupp konoxxittiv, lingwistiku, emozzjonali u soċjali tagħhom jista’ jittejjeb u l-effetti jidhru li jdumu;

36. jenfasizza l-impatt qerriedi li l-faqar jista’ jkollu fuq is-saħħa tat-tfal (17); jinsab imħasseb li, skont il-Komunikazzjoni tal-Kummissjoni dwar l-inugwaljanzi fil-qasam tas-saħħa, hemm enfasi limitata fuq l-aċċess tat-tfal għas-saħħa flimkien ma’ nuqqas ġenerali ta’ għarfien u prijorità politika u impenn insuffiċjenti biex jiġu indirizzati l-inugwaljanzi fil-qasam tas-saħħa; jipproponi li l-importanza li tittejjeb is-saħħa tat-tfal, inkluża s-saħħa mentali, tiġi enfasizzata fir-Rakkomandazzjoni u l-Komunikazzjoni; jaqbel li t-tfal għandhom ikunu fil-mira speċifika tal-isforzi ġenerali għat-tnaqqis tal-inugwaljanzi fis-saħħa u li għandu jkun żgurat l-aċċess universali għall-kura tas-saħħa tal-gruppi l-foqra u dawk soċjalment esklużi, bl-inklużjoni tat-tfal kollha;

37. jinsab imħasseb ukoll li l-kwistjonijiet ambjentali bħat-tniġġis, it-traffiku, l-art kontaminata u l-ilma li mhux tajjeb għax-xorb sikwit jaffettwaw b’mod sproporzjonat lit-tfal li jgħixu fil-faqar; jilqa’ l-proposta li jittieħed kull sforz biex tiġi evitata l-gettoizzazzjoni tat-tfal li jesperjenzaw il-faqar u l-esklużjoni soċjali u biex tiġi promossa taħlita soċjali fid-djar; jilqa’ l-proposta biex it-tfal u l-familji u l-komunitajiet tagħhom jiġu inklużi fl-ippjanar; jissuġġerixxi li l-introduzzjoni ta’ standards minimi għad-djar tat-tfal, li jikkunsidraw il-prijorità assoluta tad-drittijiet tat-tfal, għandha titqies fir-Rakkomandazzjoni;

38. jaqbel li l-Istati Membri għandhom jiżguraw li t-tfal ma jiċċaħħdux mill-familji tagħhom minħabba n-nuqqas ta’ riżorsi tal-familja biex jieħdu ħsieb it-tfal u jagħraf li riżorsi adegwati garantiti jiżguraw li dan ma jiġrix; iwissi kontra t-tisħiħ tal-istigmatizzazzjoni assoċjata mal-faqar billi l-faqar jiġi abbinat wisq mill-qrib mal-abbuż fil-familja u jenfasizza l-importanza tar-rwol tal-awtoritajiet lokali u reġjonali fil-ħarsien tat-tfal;

Parteċipazzjoni attiva tat-tfal u taż-żgħażagħ

39. jappoġġja bis-sħiħ l-enfasi fuq il-parteċipazzjoni attiva tat-tfal u taż-żgħażagħ fir-Rakkomandazzjoni proposta; jaqbel li jeżistu xi ostakli għall-parteċipazzjoni tat-tfal kollha u li dawn jitkattru għat-tfal li jkunu żvantaġġjati u li wisq probabbli l-approċċi tradizzjonali għall-konsultazzjoni jistgħu ma jirnexxux f’dan il-kuntest, madankollu, għandu jitħeġġeġ approċċ parteċipattiv attiv fil-familji, fil-komunitajiet, fl-NGOs u fis-settur privat sabiex jissaħħaħ mill-ġdid l-impenn fis-soċjetà kollha;

40. jipproponi li l-parteċipazzjoni tat-tfal tinkludi opportunitajiet li jikkontribwixxu u jinfluwenzaw deċiżjonijiet li jaffettwaw ħajjithom, involviment fl-isport u attivitajiet ta’ rikreazzjoni għat-titjib tas-saħħa, ħajja soċjali u żvilupp personali u parteċipazzjoni f’opportunitajiet kulturali għat-trawwim tal-ħiliet, l-għarfien tal-kulturi u d-diversità kulturali bil-għan li tinbena soċjetà inklużiva u anqas diskriminatorja;

41. jitlob lill-gvernijiet nazzjonali kif ukoll lill-awtoritajiet lokali u reġjonali biex jikkontribwixxu sabiex it-tfal u ż-żgħażagħ ikollhom l-ambjent it-tajjeb għat-tagħlim, l-iżvilupp u r-rikreazzjoni b’firxa wiesgħa ta’ possibbiltajiet, billi dan huwa prerekwiżit għall-parteċipazzjoni attiva tagħhom;

42. jaqbel li wieħed mill-ostakli ewlenin għall-ġlieda kontra l-faqar fost it-tfal huwa n-nuqqas ta’ għarfien pubbliku u politiku dwar il-kwistjoni u l-impatt tal-faqar fuq it-tfal u l-familji tagħhom u s-soċjetà ġenerali; jinsab imħasseb li dan l-ostaklu qed isir iktar gravi minħabba l-attenzjoni limitata u kultant negattiva li tingħata mill-mezzi tax-xandir fir-rigward tal-faqar, minħabba livell baxx ta’ sensibilizzazzjoni dwar id-drittijiet tat-tfal jew l-appoġġ għalihom u minħabba nuqqas ta’ viżjoni għat-tul u l-preokkupazzjoni b’rebħiet elettorali fil-perjodu l-qasir (it-tfal ma jistgħux jivvutaw); jinnota li f’ħafna pajjiżi mhijiex parti mill-kultura politika li ssir enfasi fuq it-tfal jew li t-tfal jitqiesu bħala persuni sħaħ;

43. jenfasizza l-ħidma li qed issir mill-awtoritajiet lokali u reġjonali u fi ħdanhom biex jiġi żgurat li t-tfal jiġu inklużi fil-proċessi tat-teħid tad-deċiżjonijiet dwar il-kwistjonijiet li jolqtu l-ħajja tagħhom; madankollu, għad fadal ħafna xi jsir sabiex jiġi garantit id-dritt tat-tfal li jsemmgħu l-vuċi tagħhom dwar il-kwistjonijiet kollha li jikkonċernawhom, b’konformità mal-Artikolu 12 tal-Konvenzjoni tan-Nazzjonijiet Uniti dwar id-Drittijiet tat-Tfal;

Rakkomandazzjonijiet

44. jirrakkomanda l-introduzjoni ta’ mira speċifika fir-rigward tal-faqar fost it-tfal bħala prijorità tal-inizjattiva ewlenija tal-Pjattaforma Ewropea kontra l-Faqar u l-Esklużjoni Soċjali, u l-adozzjoni ta’ strateġija komprensiva kontra l-faqar fost it-tfal u l-esklużjoni soċjali li tinkludi livelli nazzjonali, reġjonali u lokali u li tidħol fi ħdan l-Istrateġija usa’ Ewropa 2020 kif ukoll it-tfassil ta’ qafas għall-monitoraġġ abbażi ta’ indikaturi sodi, marbuta wkoll mal-mekkaniżmu eżistenti ta’ rappurtar skont l-UNCRC;

45. itenni l-bżonn għal rappurtaġġ speċifiku mill-Istati Membri dwar il-faqar fost it-tfal u jipproponi – soġġett għat-tfassil ta’ għodda ta’ dijanjożi għall-evalwazzjoni tal-gravità tar-riskju u tat-tbatija li huwa rrakkomandat li jintużaw mill-awtoritajiet lokali u reġjonali – li dan jiġi inkluż fir-rekwiżiti ta’ rappurtaġġ tal-Istati Membri taħt l-Istrateġija Ewropa 2020; jiġbed l-attenzjoni għall-fatt li l-Istħarriġ ta’ Malajr tal-KtR tad-19 ta’ April 2011 sab li ħafna minn dawk li wieġbu jaraw il-potenzjal tal-introduzzjoni ta’ prijoritajiet obbligatorji fil-programmi reġjonali futuri bħala żvilupp pożittiv li jista’ jgħolli l-profil tal-faqar u l-esklużjoni soċjali fil-livell lokali, reġjonali u nazzjonali;

46. jirrakkomanda li l-allokazzjoni tal-Fond Strutturali ssir b’mod li tiġi kkunsidrata l-importanza ta’ proġetti u servizzi favur il-ġlieda kontra l-faqar fost it-tfal u jippromovu l-benesseri tat-tfal u tal-familji tagħhom – partikolarment fejn il-minorenni jew iż-żgħażagħ ibatu minn mard fiżiku jew mentali, jiġu sfruttati, jabbużaw mis-sustanzi, huma immigranti, imdaħħlin fil-kriminalità jew huma soġġetti għal fatturi oħra li jżidu l-vulnerabbiltà tagħhom – itejbu l-parteċipazzjoni ta’ dawn it-tfal u l-familji tagħhom u jindirizzaw perċezzjonijiet negattivi u l-istigmatizzazzjoni tal-faqar;

47. jirrakkomanda li l-awtoritajiet lokali u reġjonali, bħala atturi prinċipali fl-implimentazzjoni tal-politiki nazzjonali u Ewropej fil-livell lokali, jiġu involuti b’mod attiv fit-tħejjija tad-deċiżjonijiet u tal-politiki dwar l-appoġġ għall-familji, il-provvista ta’ servizzi u l-parteċipazzjoni attiva tat-tfal u taż-żgħażagħ;

48. jirrakkomanda li sabiex isir skambju tal-aħjar prattiki, il-Kummissjoni tiżviluppa u ssostni djalogu kontinwu mal-KtR u talloka l-fondi biex il-KtR, f’kollaborazzjoni ma’ organizzazzjonijiet bħal Eurocities u Eurochild, ikun jista’ jippubblika rapporti li jiddokumentaw proġetti li kellhom suċċess fl-indirizzar tal-faqar fost it-tfal mill-awtoritajiet lokali u reġjonali fl-Istati Membri.

Brussell, 15 ta’ Frar 2012. Il-President tal-Kumitat tar-Reġjuni Mercedes BRESSO

(1) Can Higher Employment Levels Bring Lower Poverty in the EU? Simulazzjonijiet ibbażati fuq ir-rigressjoni tal-mira tal-Ewropa 2020, Dokument ta’ diskussjoni 6068, Istitut għall-Istudju tax-Xogħol (Bonn).

(2) Poverty in the United Kingdom, Peter Townsend, 1979.

(3) L-Indiċi ta’ Żvilupp tal-Bniedem jiġi kkalkulat abbażi tad-dħul nazzjonali gross per capita tal-pajjiż jew tar-reġjun kif ukoll is-snin ta’ tagħlim jew ta’ skola medja, kif ukoll l-istennija tal-għomor mat-twelid

(4) How the economic and financial crisis is affecting children & young people in Europe, EUROCHILD, 2011.

(5) Ara pereżempju: A Living Wage for Newcastle, http://www.newcastle.gov.uk/news-story/a-living-wage-newcastle.

(6) Poverty: the facts, 5th Edition, Flaherty, J, Veit-Wilson, J u Dornan, P, Child Poverty Action Group, 2004.

(7) Estimating the cost of child poverty, Hirsch, D., Joseph Rowntree Foundation, 2008.

(8) Ara pereżempju, Early Intervention: Smart Investment, Massive Savings, Uffiċċju tal-President (UK), 2011.

(9) How the economic and financial crisis is affecting children & young people in Europe, EUROCHILD, 2011

(10) Child poverty – family poverty: Are they one and the same?, EUROCHILD Policy Position, 2011

(11) Ara pereżempju, The low-pay, no-pay cycle: understanding recurrent poverty, Shildrick, T et al, Joseph Rowntree Foundation, 2010.

(12) Ara, pereżempju Child benefits in the European Union, J. Bradshaw, Poverty (139), CPAG, 2011

(13) What do we mean by ‘adequate’ benefits? J Veit-Wilson, Kapitolu 14 f’J Strelitz u R Lister [eds], Why Money Matters. Family income, poverty and children’s lives. Save the Children, Londra, p. 125-132.

(14) Ara pereżempju, “Precarious work: risk, choice and poverty traps”, R. MacDonald, Handbook of Youth and Young Adulthood: New perspectives and agendas, A. Furlong, 2009.

(15) Understanding youth exclusion: critical moments, social networks and social capital, Shildrick, T.A. & MacDonald, R., Youth & Policy, 2008

(16) Idem.

(17) Ara pereżempju, “Health Consequences of Poverty for Children”, Spencer, N., End Child Poverty, 2008.